અમેરિકા અને ચીનની આ ટ્રેડ વોર ભારત માટે ખતરાની ઘંટી છે. તેનું કારણ એ કે ચીનની જેમ ભારત પણ અમેરિકાના વોચ લિસ્ટમાં છે. ટ્રમ્પે અમેરિકામાં આઉટસોર્સિંગ કરતી ભારતીય આઈટી કંપનીઓ સામે કડકાઈ બતાવી છે. હવે બીજી કંપનીઓનો પણ વારો આવશે. અમેરિકા દર વર્ષે સુપર ૩૦૧ રીપોર્ટ બહાર પાડે છે. તેમાં કયા કયા દેશોના ઈન્ટેલેક્ચ્યુઅલ પ્રોપર્ટી લો અમેરિકાનાં હિતોને નુકસાન કરે છે તેની વાત હોય છે. ભારત એ દેશોમાં વરસોથી છે ને અમેરિકાએ ભારતને આ કાયદા સુધારવા ચીમકી આપી જ છે. ભારતને એ કરવું પરવડે તેમ નથી, કેમ કે તેના કારણે ભારતીય કંપનીઓનાં હિતો જોખમાય. આ સંજોગોમાં ભારતનો પણ વારો આવશે. અલબત્ત ભારત માટે કાળા વાદળમા એક રૂપેરી કોર જેવી વાત એ છે કે, ભારતમાં અમેરિકાની આયાત વધારે છે. ભારત અમેરિકા માટે ખતરો પણ નથી તેના કારણે અમેરિકા ભારત સામે ચીન જેવું આકરું વલણ ના અપનાવે એવું પણ બને. ચીન સામેની નારાજગીનો લાભ લઈને ભારત માટે અમેરિકામાં પોતાની નિકાસ વધારવાની તક પણ છે.